
                                                  AVIZ

      asupra  propunerii legislative pentru modificarea şi completarea  Legii nr.393/2004 privind statutul aleşilor locali
               În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru  modificarea şi completarea Legii  nr.393/2004 privind statutul aleşilor locali, trimisă cu adresa nr.PL.X 381 din 9 mai 2007, înregistrată cu nr. 31/591 din 10 mai 2007.
              Senatul, calitate de primă Cameră sesizată, a respins propunerea legislativă, în şedinţa din 3 mai 2007.
    În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională pentru dispoziţiile referitoare la organizarea referendumului.  
    În ceea ce priveşte  prevederea referitoare la administraţia publică locală din iniţiativa legislativă, aceasta, conform art.75 alin.(1) din Constituţia României, republicată şi art.88 alin.(8) din Regulamentul  Senatului, Cameră decizională este Senatul.
             Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  21 mai 2007.


     Membrii comisiei au examinat propunerea legislativă supusă avizării, expunerea de motive, punctul de vedere al Guvernului,  transmis cu adresa nr.305/DRP/17.01.2007, prin care nu susţine adoptarea iniţiativei legislative  şi avizul favorabil al Consiliului Legislativ nr. 59 din 17.01.2007.
                 Membrii Comisiei juridice, cu prilejul dezbaterilor, au constatat că iniţiativa legislativă are ca obiect de reglementare completarea Legii nr.393/2004 privind Statutul aleşilor locali, în sensul ca dispoziţiile referitoare la încetarea mandatului primarului ca urmare a referendumului, şi care, în prezent, se regăsesc în Legea administraţiei publice locale nr.215/2001, să fie incluse în Legea nr.393/2004, deoarece încetarea mandatului primarului ca urmare a unui referendum este o sancţiune şi trebuie să se regăsească în Statut, reglementare ce cuprinde dispoziţii referitoare la statutul juridic al tuturor aleşilor locali.
                    Din analiza iniţiativei legislative rezultă că aceasta este inoportună întrucât Legea nr.215/2001, republicată, reglementează modul de constituire al autorităţilor locale - în cazul primarului, care este autoritate executivă, modalitatea începerii mandatului său, atribuţiile şi competenţele ce revin acestora, astfel că, este firesc ca tot în acelaşi act normativ să fie şi dispoziţiile referitoare la modalităţile de încetare a activităţii acestor autorităţi, pe principiul simetriei. Dispoziţia din  art.73 a Legii nr.393/2004 este suficientă, chiar dacă aceasta face trimitere la legea administraţiei publice locale unde este reglementată procedura de revocare a primarului ca urmare a unui referendum local. De asemenea, se constată că  prevederile  iniţiativei legislative, pe de o parte, că  nu sunt riguros redactate  deoarece se folosesc concepte eronate, precum cel potrivit cărora  organizarea şi desfăşurarea referendumului local se suportă din bugetul statului şi nu din bugetul local aşa cum prevede  art.61 lit.b) din Legea nr.3/2000, iar, pe de altă parte, că  se folosesc şi  dispoziţii legale  abrogate. În acest sens,  este textul alin.(2) al art.7210 care conţine prevederile art.74-76 din Legea nr.215/2001 abrogate prin Legea nr.286/2006 pentru modificarea şi completarea Legii nr.215/2001.  
                   În urma dezbaterilor Comisia, în unanimitate, a hotărât avizarea negativă a proiectului de lege .


         În raport de obiectul şi conţinutul său, proiectul de lege face parte din categoria legilor organice.

